Απόφαση της Μεικτής Επιτροπής του ΕΟΧ

αριθ. 77/1999

της 25ης Ιουνίου 1999

για τροποποίηση του παραρτήματος ΙΙ (τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,

Εκτιμώντας τα ακόλουθα:

(1) Το παράρτημα ΙΙ της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 16/1999, της 26ης Φεβρουαρίου 1999(1).

(2) Η οδηγία 97/24/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1997, σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα(2), πρέπει να ενσωματωθεί στη συμφωνία.

(3) Η οδηγία 97/24/ΕΚ του Ευρωπαϊκού Κοινοβουλίου και του Συμβουλίου καταργεί, με ισχύ από 17ης Ιουνίου 1999, την οδηγία 80/780/ΕΟΚ του Συμβουλίου, της 22ας Ιουλίου 1980, περί προσεγγίσεως των νομοθεσιών των κρατών μελών των αναφερομένων στα κάτοπτρα οδηγήσεως των διτρόχων οχημάτων με κινητήρα, με ή χωρίς (side-car), και στην τοποθέτησή τους επί των οχημάτων αυτών(3), η οποία είναι ενσωματωμένη στη συμφωνία και η οποία κατά συνέπεια πρέπει να καταργηθεί στο πλαίσιο της συμφωνίας.

(4) Η οδηγία 97/24/ΕΚ του Ευρωπαϊκού Κοινοβουλίου και του Συμβουλίου καταργεί την οδηγία 78/1015/ΕΟΚ του Συμβουλίου, της 23ης Νοεμβρίου 1978, περί προσεγγίσεως των νομοθεσιών των κρατών μελών των αναφερομένων στο αποδεκτό ηχητικό επίπεδο και διάταξη εξατμίσεως των μοτοσυκλεττών(4) η οποία είναι ενσωματωμένη στη συμφωνία και η οποία κατά συνέπεια πρέπει να καταργηθεί στο πλαίσιο της συμφωνίας,

ΑΠΟΦΑΣΙΖΕΙ:

Άρθρο 1

Μετά το σημείο 45κγ (οδηγία 97/27/ΕΚ της Επιτροπής) του κεφαλαίου Ι, του παραρτήματος ΙΙ της συμφωνίας, προστίθεται το ακόλουθο σημείο: "45κδ. 397 L 0024: οδηγία 97/24/ΕΚ του Ευρωπαϊκού Κοινοβουλίου και του Συμβουλίου, της 17ης Ιουλίου 1997, σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα (EE L 226 της 18.8.1997, σ. 1)."

Άρθρο 2

Στο πρώτο εδάφιο της δεύτερης παραγράφου στην προσαρμογή του κεφαλαίου Ι, οι λέξεις "και του άρθρου 6 της οδηγίας 97/24/ΕΚ" ενσωματώνονται ύστερα από τις λέξεις "και 94/12/ΕΚ".

Άρθρο 3

1. Το κείμενο του σημείου 40 στο κεφάλαιο Ι του παραρτήματος ΙΙ της συμφωνίας (οδηγία 78/1015/ΕΟΚ του Συμβουλίου) διαγράφεται.

2. Το κείμενο του σημείου 41 του κεφαλαίου Ι του παραρτήματος ΙΙ της συμφωνίας (οδηγία 80/780/ΕΟΚ του Συμβουλίου) διαγράφεται με ισχύ από 17ης Ιουνίου 1999.

Άρθρο 4

Στο σημείο 6 (οδηγία 89/336/ΕΟΚ του Συμβουλίου) του κεφαλαίου Χ του παραρτήματος ΙΙ της συμφωνίας προστίθεται η παρακάτω περίπτωση: "- 397 L 0024: οδηγία 97/24/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1997 (EE L 226 της 18.8.1997, σ. 1)."

Άρθρο 5

Τα κείμενα του κανονισμού αριθ. 97/24/ΕΚ του Ευρωπαϊκού Κοινοβουλίου και του Συμβουλίου στην ισλανδική και νορβηγική γλώσσα, τα οποία περιλαμβάνονται στο παράρτημα των αντίστοιχων γλωσσικών εκδόσεων της παρούσας απόφασης, είναι αυθεντικά.

Άρθρο 6

Η παρούσα απόφαση αρχίζει να ισχύει στις 26 Ιουνίου 1999, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας.

Άρθρο 7

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 25 Ιουνίου 1999.

Για τη Μεικτή Επιτροπή του ΕΟΧ

Ο Πρόεδρος

F. Barbaso

(1) EE L 148 της 22.6.2000, σ. 40.

(2) EE L 226 της 18.8.1997, σ. 1.

(3) EE L 229 της 30.8.1980, σ. 49.

(4) EE L 349 της 13.12.1978, σ. 21.